Foilsiú iarratais ar fhormheas a dhéanamh ar leasú, nach mionleasú é, ar shonraíocht táirge, de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 134/14)

Leis an bhfoilsiú seo, tugtar an ceart cur in aghaidh an iarratais ar leasú de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilsithe seo.

IARRATAS AR FHORMHEAS A DHÉANAMH AR LEASÚ NACH MIONLEASÚ É AR SHONRAÍOCHT SONRÚCHÁIN TIONSCNAIMH FAOI CHOSAINT NÓ TÁISC GHEOGRAFAIGH FAOI CHOSAINT

Iarratas ar leasú a fhormheas i gcomhréir le hAirteagal 53(2), an chéad fhomhír, de Rialachán (AE) Uimh. 1151/2012

“Valašský frgál”

Uimh. AE: PGI-CZ-0805-AM01-28.8.2020

STFC () TGFC (X)

1. Grúpa iarrthach agus leas dlisteanach

Sdružení Valašské lidové tradice [Cumann Thraidisiúin Tíre Valašsko]

Pavla Stoklasová, Velké Karlovice 326 756 06 Velké Karlovice

Fón + 420 736136364

Ríomhphost: stoklasova.pavla@seznam.cz

Tá leas dlisteanach ag an gcumann (an t-iarratasóir) ós rud é gur táirgeoir dlisteanach agus úsáideoir dlisteanach ainm “Valašský frgál” é agus go n-oibríonn a mbaill bunaíochtaí sa limistéar sainithe.

2. Ballstát nó tríú tír

Poblacht na Seice

3. Ceannteideal sa tsonraíocht táirge a mbaineann an leasú nó na leasuithe leis

☐ Ainm an táirge

☒ Tuairisc ar an táirge

☐ Limistéar geografach

☐ Cruthúnas tionscnaimh

☒ Modh táirgthe

☐ Nasc

☐ Lipéadú

☐ Eile [le sonrú]

4. Cineál an leasaithe nó na leasuithe

☒ Leasú ar shonraíocht táirge STFC nó TGFC cláraithe nach féidir a mheas gur mionleasú é i gcomhréir le hAirteagal 53(2), an tríú fomhír, de Rialachán (AE) Uimh. 1151/2012

☐ Leasú ar shonraíocht táirge STFC nó TGFC cláraithe, nár foilsíodh Doiciméad Aonair (ná a chomhionann) ina leith, nach féidir a mheas gur mionleasú é i gcomhréir le hAirteagal 53(2), an tríú fomhír, de Rialachán (AE) Uimh. 1151/2012

5. Leasú nó leasuithe

I. Leasuithe a bhaineann leis an tuairisc ar an táirge:

1. leasú

i. Pointe 4.2(1) de na Sonraíochtaí a. Tar éis an seachtú habairt de mhír 1, ba cheart an dá abairt seo a leanas a chur isteach: “I gcás ina ndáiltear na cácaí lena ndíol lena gcaitheamh láithreach, is féidir iad a iompar freisin i gcoimeádáin oiriúnacha chun cáilíocht agus sláinteachas a áirithiú, faoi réir chomhlíonadh ceanglais lipéadaithe na reachtaíochta i bhfeidhm. Ní mór gan iad a athphacáistiú; tar éis iad a iompar, beartaítear iad a dhíol go díreach agus ar an mbealach sin amháin.” b. Foras: Leis an leasú sin, freagrófar d’éileamh ó thomhaltóirí (ag margaí agus ag aontaí) maidir le táirgí gan phacáistiú a dhíol lena gcaitheamh láithreach agus is féidir “Valašský frgál” iomlána a chur le chéile ó chodanna a bhfuil barráin éagsúla orthu.

ii. Pointe 3.2(6) den Doiciméad Aonair a. Ba cheart an chéad abairt de mhír 6 a leasú trí “agus i gcás ina ndáiltear na cácaí lena ndíol lena gcaitheamh láithreach” a chur isteach agus ba cheart an dá abairt nua seo a leanas a chur isteach tar éis abairt leasaithe mhír 1: “Ní mór cácaí neamhphacáistithe a iompar i gcoimeádáin oiriúnacha chun cáilíocht agus sláinteachas a áirithiú, agus ní mór ceanglais lipéadaithe na reachtaíochta i bhfeidhm a chomhlíonadh. Ní mór gan iad a athphacáistiú; tar éis iad a iompar, beartaítear iad a dhíol go díreach agus ar an mbealach sin amháin.” b. Foclaíocht nua mhír 6: “I gcás ina ndáiltear na cácaí lena ndíol lena gcaitheamh láithreach san áit táirgthe, is féidir iad a dhíol gan phacáistiú. Ní mór cácaí neamhphacáistithe a iompar i gcoimeádáin oiriúnacha chun cáilíocht agus sláinteachas a áirithiú, agus ní mór ceanglais lipéadaithe na reachtaíochta i bhfeidhm a chomhlíonadh. Ní mór gan iad a athphacáistiú; tar éis iad a iompar, beartaítear iad a dhíol go díreach agus ar an mbealach sin amháin.” c. Foras: Féach Cuid I, an chéad leasú, agus i(b), an dara leasú

2. leasú

i. Pointe 4.2 den tSonraíocht, “Saintréithe”, an séú fleasc, agus pointe 4.5 “Modh táirgthe na mbarrán éagsúil”, an séú mír (maidir le barráin fraochán) den tSonraíocht dá réir a. Ba cheart an séú fleasc a leasú trí “is amhlaidh atá i gcás barrán sútha talún, barrán monóg agus barrán torthaí foraoise; freagraíonn na hairíonna don chineál toraidh a úsáidtear” a chur isteach agus ba cheart “is amhlaidh atá i gcás barrán sútha talún, barrán monóg agus barrán torthaí foraoise.” a chur isteach ag deireadh mhír 6 (maidir le barráin fraochán). b. Foras: Is gá an raon torthaí a úsáidtear le haghaidh an bharráin a leathnú de thoradh nuálaíocht arb iad éileamh ó thomhaltóirí agus fáil níos fearr ar amhábhair is cúis léi.

ii. Pointe 3.2(3) den Doiciméad Aonair agus, dá réir sin, pointe 3.3(10) den Doiciméad Aonair freisin a. Ba cheart na focail “sútha talún, mónóga, torthaí foraoise” a chur leis an liosta torthaí idir lúibíní sa chéad abairt de phointe 3.2(3). b. Ba cheart an chéad abairt de phointe 3.3(10) a leasú trí na focail seo a leanas a chur isteach: “is amhlaidh atá i gcás barrán sútha talún, barrán monóg agus barrán torthaí foraoise”. c. Foras: Féach Cuid I, an dara leasú, pointe i(b).

3. leasú

i. Pointe 4.2, “Comhdhéanamh”, an chéad abairt, den tSonraíocht a. Ba cheart na focail “leathgharbh” agus “nó meascán de phlúr mínmheilte, leathgharbh agus garbh” a scriosadh. b. Foras: Is iondúil go n-úsáideann táirgeoirí meascáin éagsúla de chineálacha plúir cruithneachta, rud nach ndéanann difear d’airíonna deiridh an táirge, mar sin ba cheart an fhaisnéis maidir leis na cineálacha plúir cruithneachta a scriosadh ar mhaithe leis an tsoiléireacht.

ii. Pointe 3.3(1) den Doiciméad Aonair a. Ba cheart na focail “plúr cruithneachta leathgharbh agus/nó meascán de thrí chineál plúir (mínmheilte, leathgharbh agus garbh)” a scriosadh. b. Foras: Féach Cuid I, an tríú leasú, pointe i(b).

4. leasú

i. Pointe 4.2 et seq. de na Sonraíochtaí a. Dá bhrí sin, cuirtear “milseoir nádúrtha (fruchtós)” in ionad an fhocail “milseoir” síos tríd an doiciméad. b. Foras: Ar mhaithe leis an gcruinneas téarmeolaíoch agus leis an tsoiléireacht, is gá ceann de na hamhábhair (an cineál milseora) a chomhchuibhiú síos tríd an doiciméad.

ii. Pointe 3.3 et seq den tSonraíocht a. Dá bhrí sin, cuirtear “milseoir nádúrtha (fruchtós)” in ionad an fhocail “milseoir” síos tríd an doiciméad. b. Foras: Féach Cuid I, an ceathrú leasú, pointe i(b).

5. leasú

i. Pointe 4.2 et seq. de na Sonraíochtaí a. Ba cheart “nó uibheacha iomlána” a bheith tar éis an téarma “buíocáin” síos tríd an doiciméad. b. Foras: I bhfianaise na héagsúlachta idir oidis tí na dtairgeoirí éagsúla, arb éagsúlacht í a eascraíonn as na sonraíochtaí reatha, ní féidir úsáid uibheacha iomlána a eisiamh d’ainneoin go bhfuil sí sách neamhchoitianta, , ós rud é nach ndéanann sí difear d’airíonna an táirge deiridh.

ii. Pointe 3.3 et seq. den tSonraíocht a. Ba cheart “nó uibheacha iomlána” a bheith tar éis an téarma “buíocáin” síos tríd an doiciméad. b. Foras: Féach Cuid I, an cúigiú leasú, pointe i(b).

6. leasú

i. Pointe 4.2 “Comhdhéanamh”, an chéad abairt, den tSonraíocht a. Ba cheart na focail ‘súnna torthaí (sú líomóide, sú úll, sú piorraí) a aistriú, an dara habairt a dhéanamh díobh agus iad a chur isteach tar éis na chéad abairte leis an bhfoclaíocht seo a leanas: “Is féidir súnna torthaí (sú líomóide, sú úll, sú piorraí) a chur isteach.” b. Foras: Ar mhaithe le comhsheasmhacht leis an gcéad abairt de “Comhdhéanamh”, is gá liosta na gcomhábhar a leasú. Thairis sin, i bhfianaise na héagsúlachta idir oidis tí na dtairgeoirí aonair, arb éagsúlacht í a eascraíonn as na sonraíochtaí reatha, is gá na rialacha maidir le húsáid súnna torthaí a leasú. Eascraíonn an inathraitheacht as foclaíocht reatha na habairte deiridh de phointe 4.2 “Comhdhéanamh”.

ii. Pointe 3.3(1) den Doiciméad Aonair a. Ba cheart na focail “súnna torthaí (sú líomóide, sú úll, sú piorraí) a aistriú, an dara habairt a dhéanamh díobh agus a chur isteach tar éis na chéad abairte leis an bhfoclaíocht seo a leanas: ‘Is féidir súnna torthaí (sú líomóide, sú úll, sú piorraí) a chur isteach.’ b. Foras: Féach Cuid I, an séú leasú, pointe i(b).

7. leasú

i. Pointe 4.2 ‘Comhdhéanamh’ den tSonraíocht a. Ba cheart ‘meáchan iomlán an phlúir’ a chur in ionad na bhfocal ‘meáchan iomlán an taois’ síos tríd an mír sin. b. Foras: Tar éis chlárú an táisc gheografaigh, léiríodh earráid fhoirmiúil de thoradh dianseiceálacha a rinneadh ar chionta na n-amhábhar a úsáidtear chun an taos a dhéanamh, is é sin gur luadh trí dhearmad cionta na n-amhábhar aonair a úsáidtear chun an taos a dhéanamh i ndáil le meáchan deiridh an taois. Is amhlaidh gur cheart iad a lua i ndáil le meáchan an phlúir. Ní mór cionta na n-amhábhar a bheith i ndáil leis an bplúr; murach sin níorbh fhéidir an taos a úsáid.

ii. Pointe 3.3(2) den Doiciméad Aonair a. Ba cheart ‘meáchan iomlán an phlúir’ a chur in ionad na bhfocal ‘meáchan iomlán an taois’ síos tríd an mír sin. b. Foras: Féach Cuid I, an seachtú leasú, pointe i(b).

II. Leasuithe a bhaineann leis an ‘Modh táirgthe’:

1. leasú

i. Pointe 4.5(1), an abairt deiridh, de na Sonraíochtaí a. Tar éis na habairte deiridh de mhír 1, ba cheart an dá abairt seo a leanas a chur isteach: ‘I gcás ina ndáiltear cácaí neamhphacáistithe lena ndíol lena gcaitheamh láithreach, ní mór iad a iompar i gcoimeádáin oiriúnacha chun cáilíocht agus sláinteachas a áirithiú agus ní mór ceanglais lipéadaithe na reachtaíochta i bhfeidhm a chomhlíonadh. Ní mór gan na cácaí a athphacáistiú; tar éis iad a iompar, beartaítear iad a dhíol go díreach agus ar an mbealach sin amháin.’ b. Foras: Féach Cuid I, an chéad leasú, pointe i(b).

2. leasú

i. Pointe 4.5 ‘Modh táirgthe na mbarrán éagsúil’ sa tríú mír (maidir le barráin cairéad) den tSonraíocht a. Ba cheart an méid seo a leanas a chur leis an dara habairt: ‘nó, ag brath ar nósanna áitiúla, uisce óil amháin,’. b. Ba cheart an dara habairt a léamh mar seo a leanas anois: ‘Cuirtear siúcra nó milseoir nádúrtha agus bainne nó, ag brath ar nósanna áitiúla, uisce óil amháin isteach agus déantar an meascán a bhruith.’ c. Foras: I bhfianaise na héagsúlachta idir oidis tí na dtairgeoirí aonair, arb éagsúlacht í a eascraíonn as na sonraíochtaí reatha, is gá na rialacha maidir le húsáid comhábhar áirithe sa chineál sin barráin a leasú.

3. leasú

i. Pointe 4.5 ‘Modh táirgthe na mbarrán éagsúil’ sa séú mír (maidir le barráin fraochán) den tSonraíocht a. Is gá foclaíocht úr a chur ar an mír iomlán. b. An téacs roimhe seo: ‘Is éard atá i mbarrán fraochán teaglaim subh fraochán atá cobhsaí chun críoch bácála agus fraocháin úra, stofa nó reoite, ar fraocháin iad a leatar ar an tsubh fraochán.’ c. Foclaíocht nua (in éineacht leis an dara leasú sa roinn den iarratas seo dar teideal ‘Leasuithe a bhaineann leis an tuairisc ar an táirge’): ‘Déantar barrán fraochán as fraocháin úra, stofa nó reoite is féidir a leathadh ar shubh fraochán atá cobhsaí chun críoch bácála, agus is amhlaidh atá i gcás barrán sútha talún, barrán monóg agus barrán torthaí foraoise.’ d. Foras: Is gá an raon torthaí a úsáidtear le haghaidh na mbarrán a leathnú de thoradh nuálaíocht arb iad éileamh ó thomhaltóirí agus fáil níos fearr ar amhábhair is cúis léi. Thairis sin, i bhfianaise na héagsúlachta idir oidis tí na dtairgeoirí aonair, arb éagsúlacht í a eascraíonn as nósanna tí agus nósanna áitiúla agus as an éagsúlacht i stádas sóisialta na mbáicéirí agus a gcustaiméirí, is gá na rialacha maidir leis an gcineál sin barráin a leasú.

4. leasú

i. Pointe 4.5 ‘Modh táirgthe na mbarrán éagsúil’ sa seachtú mír (maidir le barráin aibreog) den tSonraíocht a. Is gá foclaíocht úr a chur ar an mír iomlán. b. Foclaíocht nua: ‘Déantar barrán aibreog as aibreoga úra, stofa nó reoite a ghearrtar i gcodanna níos lú agus ar féidir iad a leathadh ar shubh atá cobhsaí chun críoch bácála.’ c. Foras: Féach Cuid II, an tríú leasú, pointe i(d).

5. leasú

i. Pointe 4.5 ‘Modh táirgthe na mbarrán éagsúil’ sa 11ú mír (maidir le barráin cairéad) den tSonraíocht a. Ba cheart ‘Is féidir rísíní a chur isteach’ a chur in ionad na bhfocal ‘Cuirtear rísíní isteach’. b. Foras: I bhfianaise na héagsúlachta idir oidis tí na dtairgeoirí aonair, arb éagsúlacht í a eascraíonn as na sonraíochtaí reatha, is gá na rialacha maidir leis an gcineál sin barráin a leasú. Eascraíonn an inathraitheacht as foclaíocht reatha na habairte deiridh de phointe 4.2 ‘Comhdhéanamh’.

ii. Pointe 3.3 i mír 15 den Doiciméad Aonair a. Ba cheart na focail ‘síolta poipín’ a aistriú agus a chur isteach ag deireadh mhír 15 agus an fhoclaíocht seo a leanas orthu: ‘is féidir síolta poipín a chur isteach.’ b. Foclaíocht nua: Barrán cairéad: cairéid úra, siúcra biatais nó milseoir nádúrtha, siúcra fanaile, im, saill phlandúil, ola phlandúil, plúr cruithneachta mínmheilte, uisce óil, cainéal meilte, salann; is féidir síolta poipín a chur isteach. c. Foras: Féach Cuid I, an cúigiú leasú, pointe i(b).

III. Leasuithe eagarthóireachta

1. leasú

I gcomhréir leis an múnla nua maidir le Doiciméid Aonair, rinneadh pointe 5 den Doiciméad Aonair a athstruchtúrú trí fhaisnéis a bhí luaite níos mó ná uair amháin a bhaint agus tríd an téacs iomlán a shoiléiriú chun críocha an mhúnla nua. Is leasú eagarthóireachta amháin é sin; ní dhearnadh aon athrú ar an tSonraíocht.

2. leasú

I gcomhréir leis na hathruithe ar an reachtaíocht, is gá uimhríocht an Doiciméid Aonair a chur i gcomhréir leis an múnla reatha.

3. leasú

I bpointe 2 den tSonraíocht ‘Grúpa’, is gá ainm an ghrúpa a athrú agus is gá an seoladh agus na sonraí teagmhála a leasú.

IV. Leasuithe a bhaineann leis an Doiciméad Aonair amháin

1. leasú

Pointe 3 den Doiciméad Aonair - Céimeanna sonracha sa táirgeadh nach mór a thógáil sa limistéar geografach sainithe

a. Ba cheart na focail ‘a shlisniú’ a chur isteach sa chéad abairt.

b. Foclaíocht nua: ‘Gach céim, idir an taos a dhéanamh (mar gheall ar an modh a úsáidtear, ní féidir aon mhoill a bheith idir na céimeanna aonair táirgthe ós rud é go bhfuil giosta sa taos,), agus an barrán a leathadh, an cáca a bhácáil agus é a shlisniú agus a phacáistiú ina dhiaidh sin, ní mór iad a dhéanamh sa limistéar geografach sainithe ar mhaithe le cáilíocht agus sláinteachas a áirithiú.’

c. Foras: Tá gá leis an soiléiriú chun deireadh a chur le débhríocht shuntasach atá ann, mar fágann seicheamh loighciúil láimhseáil na gcácaí go bhfuil faisnéis ar shlisniú ríthábhachtach chun próiseas foriomlán tháirgeadh na gcácaí a shainiú, rud atá i gcomhréir leis an 14ú habairt de mhír 4.5(1).

2. leasú

Pointe 3 den Doiciméad Aonair ‘Sainrialacha maidir le slisniú, grátáil, pacáistiú, etc.’

a. Ba cheart an abairt seo a leanas a chur isteach: ‘Is féidir na cácaí a dhíol gan phacáistiú lena gcaitheamh láithreach.’

b. Foras: Is gá an leasú a dhéanamh mar gheall ar fhoclaíocht an seachtú habairt de phointe 4.2(1) den tSonraíocht agus an chéad leasú a eascraíonn as Cuid I den iarratas seo.

DOICIMÉAD AONAIR

‘VALAŠSKÝ FRGÁL’

Uimh. AE: PGI-CZ-0805-AM01 – 28.8.2020

STFC () TGFC (X)

1. Ainm nó ainmneacha [(STFC nó TGFC)]

’Valašský frgál’

2. Ballstát nó tríú tír

Poblacht na Seice

3. Tuairisc ar an táirge talmhaíochta nó ar an mbia-earra

3.1. Cineál an táirge (mar atá in Iarscríbhinn XI)

Aicme 2.3. Arán, pastaetha, cácaí, milseogra, brioscaí agus earraí eile báicéara

3.2. Tuairisc ar an táirge lena mbaineann an t-ainm in (1)

Cáca cruinn atá 30-32 cm ar trastomhas. Vdolek, pecák nó lopaťák a thugtar air sa ghnáthchaint freisin, déantar é as taos mín bunaithe ar ghiosta agus bíonn barrán air.

Tar éis na bácála, bíonn dath órga ar an gcáca, ach braitheann dath an bharráin ar an dath is saintréith don bharrán a úsáidtear; bíonn mionbhruar geal ar a bharr, ar ar féidir grabhróga aráin sinséir, cainéal meilte, im agus siúcra a chroitheadh.

Is iad seo a leanas na cineálacha barrán a úsáidtear: piorraí, cáis ghrutha, síolta poipín, povidla, torthaí (plumaí, úlla, fraocháin, aibreoga, sútha talún, mónóga, torthaí foraoise), cnónna, cabáiste (cabáiste úr nó sauerkraut), cairéid agus cálráib. Thart ar 42-48 % den táirge iomlán a bhíonn sa bharrán.

Cuirtear an cáca ar bhonn ciorclach páipéir agus is minice a dhéantar é a phacáistiú le cumhdach in-teaschraptha nó le cineál cumhdaigh eile de ghrád bia a úsáidtear ar an margadh. Is féidir é a phacáistiú le cartán freisin, nó le bosca plaisteach nó adhmaid nó le cumhdach páipéir ghréiscdhíonaigh.

Cineálacha pacáistithe: cácaí iomlána: 600-700 g; leatha 300-350 g; ceathrúna: 150-175 g.

I gcás ina ndáiltear na cácaí lena ndíol lena gcaitheamh láithreach san áit táirgthe, is féidir iad a dhíol gan phacáistiú. Ní mór cácaí neamhphacáistithe a iompar i gcoimeádáin oiriúnacha chun cáilíocht agus sláinteachas a áirithiú, agus ní mór ceanglais lipéadaithe na reachtaíochta i bhfeidhm a chomhlíonadh. Ní mór gan iad a athphacáistiú; tar éis iad a iompar, beartaítear iad a dhíol go díreach agus ar an mbealach sin amháin.”

Is féidir “Valašský frgál” a mhargú i bhfoirm reoite freisin. Ní bhíonn aon athrú ar airíonna an táirge mar gheall ar an bpróiseas reo. Cuirtear sa reoiteoir é agus é pacáistithe cheana féin. Is féidir an táirge reoite a stóráil ag teocht -18 °C nó níos ísle ar feadh 9 mí. Moltar é a thomhailt laistigh de 24 uair an chloig tar éis é a dhíreo. Sonraítear an fhaisnéis seilfré agus stórála is gá ar an bpacáistíocht.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

Úsáidtear na hamhábhair seo a leanas chun an taos a dhéanamh: plúr cruithneachta, siúcra biatais nó milseoir nádúrtha (fruchtós), saillte plandúla nó ola phlandúil nó blonag nó im, buíocáin phaistéartha nó úra nó uibheacha iomlána paistéartha nó úra, púdar bainne nó bainne úr nó uisce óil, giosta aráin agus salann; sa lá atá inniu ann, ceadaítear feabhsaitheoir a chur leis an taos chun an táirge a choimeád úr. Is féidir súnna torthaí (sú líomóide, sú úll, sú piorraí) a chur isteach.

Is é plúr an príomh-chomhábhar; ní mór cionta na gcomhábhar eile de réir meáchain a bheith mar seo a leanas: saill (saill phlandúil nó ola phlandúil nó blonag nó im) – 20 % de mheáchan iomlán an phlúir ar a laghad; siúcra nó milseoir nádúrtha (fruchtós) – 10 % de mheáchan iomlán an phlúir ar a laghad (i gcás ina n-úsáidtear milseoir nádúrtha, braitheann an méid a úsáidtear ar a mhilseacht); buíocáin nó uibheacha iomlána – 5 % de mheáchan iomlán an phlúir ar a laghad. Braitheann an méid sú torthaí, giosta, salainn agus amhábhar eile a thugann blas don táirge ar an oideas a úsáideann táirgeoirí aonair.

Ní mór an barrán a bheith thart ar 42-48 % de mheáchan “Valašský frgál” sula mbácáiltear é.

Úsáidtear na hamhábhair seo a leanas chun an barrán a dhéanamh:

Barrán piorraí: gruth piorraí a dhéantar as piorraí triomaithe, gruth plumaí nó subh torthaí, úlla triomaithe, arán sinséir grátáilte, blastán hidreashárocsaíd-eitile-bhunaithe (dá ngairtear “blastán” anseo feasta), réalt-ainís mheilte, siúcra fanaile, uisce óil.

Barrán cáise grutha: cáis ghrutha bhog, siúcra biatais nó milseoir nádúrtha, buíocáin phaistéartha nó úra nó uibheacha iomlána paistéartha nó úra, uisce óil, rísíní, siúcra fanaile nó custard fanaile, sú torthaí (roghnach), ola phlandúil, blastán, maicis mheilte, cobhsaitheoir cáise grutha, torthaí foraoise.

Barrán síolta poipín: síolta poipín meilte, siúcra biatais nó milseoir nádúrtha, púdar bainne nó bainne úr, uisce óil, saill phlandúil, plúr cruithneachta mínmheilte, siúcra fanaile, rísíní, grabhróga aráin, cainéal meilte, blastán.

Barrán povidla (subh torthaí): povidla plumaí, siúcra fanaile nó milseoir nádúrtha, uisce óil, blastán.

Barrán úll: úll grátáilte nó úll stofa, siúcra biatais nó milseoir nádúrtha, siúcra fanaile, cainéal meilte, cnónna mionghearrtha, rísíní, uisce óil.

Barrán cnónna: cnónna meilte (gallchnónna, cnónna coill nó meascán díobh), siúcra biatais nó milseoir nádúrtha, plúr cruithneachta mínmheilte, bainne, im nó saill phlandúil nó ola phlandúil, grabhróga aráin, subh aibreoga, uisce óil, rísíní, siúcra fanaile, blastán.

Barrán cairéad: cairéid úra, siúcra biatais nó milseoir nádúrtha, siúcra fanaile, im, saill phlandúil, ola phlandúil, plúr cruithneachta mínmheilte, uisce óil, cainéal meilte, salann; is féidir síolta poipín a chur isteach.

Barrán fraochán: fraocháin úra, stofa nó reoite, subh fraochán. Is amhlaidh atá i gcás barrán sútha talún, barrán monóg agus barrán torthaí foraoise.

Barrán aibreog: aibreoga úra, stofa nó reoite, subh aibreog.

Barrán plumaí: plumaí úra, stofa nó reoite, povidla plumaí, síolta poipín meilte, siúcra biatais nó milseoir nádúrtha.

Barrán cabáiste: cabáiste úr mionstiallta nó sauerkraut dea-sruthlaithe, siúcra biatais nó milseoir nádúrtha, im nó saill phlandúil nó ola phlandúil, plúr cruithneachta mínmheilte, uisce óil, piobar dubh meilte, salann.

Barrán cálráibe: cálráib úr, siúcra biatais nó milseoir nádúrtha, im nó saill phlandúil nó ola phlandúil, plúr cruithneachta mínmheilte, sú líomóide nó sú úll, uisce óil, piobar dubh meilte, peirsil úr nó thriomaithe, salann.

3.4. Céimeanna sonracha sa táirgeadh nach mór a thógáil sa limistéar geografach sainithe

Gach céim, idir an taos a dhéanamh (mar gheall ar an modh a úsáidtear, ní féidir aon mhoill a bheith idir na céimeanna aonair táirgthe ós rud é go bhfuil giosta sa taos), agus an barrán a leathadh, an cáca a bhácáil agus é a shlisniú agus a phacáistiú ina dhiaidh sin, ní mór iad a dhéanamh sa limistéar geografach sainithe ar mhaithe le cáilíocht agus sláinteachas a áirithiú. Ní gá an barrán féin a tháirgeadh sa limistéar sainithe.

3.5. Sainrialacha maidir le slisniú, grátáil, pacáistiú, etc. an táirge dá dtagraíonn an t-ainm cláraithe

Is gá slisniú agus pacáistiú a dhéanamh in áitreabh an táirgeora mar gheall ar chineál an táirge a bheartaítear lena chaitheamh go tapa, agus chun cáilíocht a áirithiú. Dá n-iomprófaí an táirge deiridh gan phacáistíocht air, dhéanfaí dochar dá cháilíocht mar gheall go mbrisfí nó go lúbfaí é, nó mar gheall ar shárú rialacha sláinteachais. Thairis sin, is gá lipéad a ghreamú den phacáistíocht táirge lena sonraítear mionsonraí an táirgeora, comhdhéanamh an táirge agus gach mionsonra sainordaitheach eile lena ráthaítear gur de thionscnamh an limistéir shainithe é agus a úsáidtear mar bhonn le haghaidh aon chigireachta a d’fhéadfaí a dhéanamh. Is féidir na cácaí a dhíol gan phacáistiú lena gcaitheamh láithreach.

3.6. Sainrialacha maidir le lipéadú an táirge dá dtagraíonn an t-ainm cláraithe

Ní mór do tháirgeoirí “Valašský frgál” an t-ainm “Valašský frgál” a shonrú go soiléir ar phacáistíocht an táirge. Cuirfear an lógó maidir le tásc geografach faoi chosaint ar an bpacáistíocht freisin chun críoch faisnéise do thomhaltóirí, chun críoch seiceála ag an gcomhlacht cigireachta agus chun críoch inrianaitheachta táirgí. Má dhíoltar an táirge gan phacáistiú, ní mór a léiriú go soiléir ag an díolphointe go bhfuil “Valašský frgál” ar díol ansin, agus ní mór ceanglais lipéadaithe na reachtaíochta i bhfeidhm a chomhlíonadh.

4. Sainmhíniú achomair ar an limistéar geografach

Valašsko, ar réigiún geografach é in oirdheisceart Phoblacht na Seice. Áirítear ann na bardais seo a leanas (ón oirthear siar): Velké Karlovice, Horní Bečva, Čeladná, Kunčice pod Ondřejníkem, Kozlovice, Měrkovice, Tichá, Vlčovice, Kopřivnice, Štramberk, Lichnov, Veřovice, Mořkov, Hodslavice, Straník, Kojetín, Loučka, Bernartice, Hůrka, Starojická Lhota, Vysoká, Hustopeče, Milotice, Špičky, Skalička, Horní Tešice, Rouské, Všechovice, Provodovice, Komárno, Podhradní Lhota, Rajnochovice, Držková, Rusava, Lukoveček, Fryšták, Mladcová, Zlín-Prštné, Zlín-Jaroslavice, Březnice, Želechovice, Lípa, Zádveřice, Vizovice, Slopné, Haluzice, Vlachovice, Vrbětice, Popov, Jestřábí, Štítná nad Vláří, Bylnice, Brumov, Nedašov, Nedašova Lhota, Študlov, Střelná, Francova Lhota, Valašská Senice, Hovězí, Halenkov agus Nový Hrozenkov.

5. Nasc leis an limistéar geografach

Tá an t-iarratas bunaithe ar shainiúlacht an táirge agus ar a cháil ar fud Valašsko agus níos faide i gcéin chomh maith. Tá na chéad tagairtí i scríbhinn do chácaí ar a dtugtar vdolek nó frgál le fáil i gcroinic ó 1826 dar teideal Bromatologia moravo-rustica le J.H.A. Gallaš. Faightear sonraí ann maidir le cácaí a dhéantar as plúr cruithneachta nó plúr seagail agus ar a gcuirtear cáis ghrutha, povidla mar atá leathán a dhéantar as purée piorraí triomaithe stofa atá tipiciúil sa réigiún seo nach ndéantar ach i limistéar sainithe Valašsko.

Déantar “Valašský frgál” de réir oidis thraidisiúnta ón limistéar sainithe atá le fáil i dtaifid i scríbhinn a théann siar go 1826. An traidisiún tíre a bhaineann leis an gcáca ar leith sin a bhácáil, tá baint aige le hócáidí ceiliúrtha in Valašsko go háirithe, mar shampla bainiseacha, baistí, an Nollaig, an Cháisc agus deireadh an fhómhair. D’itheadh teaghlaigh bhochta é um Nollaig amháin. D’itheadh teaghlaigh shaibhre é ar an Domhnach freisin. D’úsáidtí dromchla iomlán an chraicinn chun arán a chur san oigheann, agus ba as sin a tháinig méid an cháca (30-32 cm ar trastomhas). Dhéantaí na cácaí sin as amhábhair a tháirgtí sa bhaile den chuid is mó: torthaí triomaithe, cáis ghrutha, plúr a mheiltí sa bhaile, im, blonag, ola rois lín, uibheacha agus bainne go háirithe.

Is é “Valašský frgál” le barrán piorraí air an cineál is cáiliúla de, ar barrán é a dhéantar as piorraí triomaithe. Bhíodh crann piorraí taobh le gach foirgneamh in Valašsko go traidisiúnta. Thugtaí ovesňanka ar an gcineál piorra ba choitianta, agus cé go raibh sé beag, bhí bia súmhar an-mhilis ann. Bhíodh cineálacha piorraí eile oiriúnach don triomú freisin, cineálacha a thagann in aibíocht le linn mhíonna an fhómhair go háirithe. Chun iad a aibiú mar ba cheart, ba ghá iad a fhágáil i gcónaí go dtí tús na tréimhse seaca talamh. Ansin, dhéantaí na piorraí iomlána a thriomú go mall i seomra triomúcháin a théití trí adhmad a dhó, arb adhmad ó chrainn torthaí é dá mb’fhéidir. Bhí sé an-tábhachtach iad a thriomú ar fad agus ansin iad a stóráil i málaí fite a chrochtaí in áiléir. Na hoidis chun gruth a dhéanamh as piorraí triomaithe agus chun na pastaetha móra a dhéanamh leis sin agus le barráin eile, tá siad á gcur ar aghaidh ó ghlúin go glúin ar feadh na gcéadta blianta.

Is de bhua na saintréithe seo a leanas atá “Valašský frgál” éagsúil le cácaí eile go háirithe:

Modh déanta an taois agus a chomhdhéanamh: déantar na comhábhair leachtacha a bhualadh le chéile ar dtús go dtí gur leafaos mín iad. Tar éis na saillte a bhogadh, cuirtear isteach iad agus déantar gach rud a bhualadh le chéile arís chun leafaos mín a fháil. Ní chuirtear an t-oibreán laibhínithe isteach ach go dtí sin, agus ina dhiaidh sin cuirtear an plúr isteach de réir a chéile chun taos mín a dhéanamh de, taos nach mór a mheascadh go dtí gcruthaítear bolgáin (bíonn a lán aeir ann) agus ní mór nach ngreamaíonn sé.

— Rolltar an taos amach ina chruth cruinn le crann fuinte aon láimhe ar rud de bhunadh Valašsko é freisin. Mar gheall ar an rolladh amach cothrom ón lár go dtí na himill, bíonn sé dlúth, bog agus mín nuair a bhácáiltear é cé go mbíonn sé tanaí, .

— Is nós in Valašsko é freisin aon chineál amháin leatháin nó barráin a úsáid ar frgál. Is amhlaidh gur traidisiún é; mar a léirítear i bhfoinsí stairiúla freisin, ní bhíonn riamh níos mó ná cineál barráin amháin ar frgál. Is é piorra triomaithe an barrán is mó a úsáidtear.

— Tréith ar leith eile de chuid “Valašský frgál” is ea an cion ard barráin atá ann, ar thart ar 42-48 % de mheáchan an cháca é sula mbácáiltear é.

Sa 19ú haois, scaipeadh cáil na gcácaí sin chomh fada le Prág, an phríomhchathair. Nuair a reáchtáladh an taispeántas náisiúnta in Holešovice i bPrág ag deireadh an 19ú haois, tugadh isteach ó Valašsko iad in éineacht le neart táirgí eile agus léiríodh meas mór orthu. An cháil atá bainte amach ag “Valašský frgál”, tá sí fós air sa lá atá inniu ann (is féidir teacht ar chuid mhór faisnéise ar an idirlíon, sna nuachtáin réigiúnacha agus náisiúnta agus i dtreoirleabhair turasóireachta) agus tá roinnt gradam buaite aige ag taispeántais agus ag aontaí éagsúla (Zlatá Salima 2006 agus 2008, Perla Zlínska 2006, 2007 agus 2008, Trendy 2006, HIT 2006 Moderní obchod, Značka kvality KLASA in 2007).

Tagairt d’fhoilsiú na sonraíochta táirge

https://isdv.upv.cz/doc/vestnik/2021/vestnik_UPV_202108.pdf#page=187

Věstník Uimh. 8, 24.2.2021, lch. 187 et seq.

(1) IO L 343, 14.12.2012, lch. 1.